Գեղեցիկ ձեռքեր

«Գեղեցիկ ձեռքեր» (), անգլիացի պրեռաֆայելիտ նկարիչ Դանթե Գաբրիել Ռոսսետտիի նկարը՝ ստեղծված 1875 թվականին։

Պատմություն 
Դանթե Գաբրիել Ռոսսետտին իր նամակներից մեկում պարզաբանել է, որ նկարի անվանումը վերցրել է բանաստեղծ Ջուստո դե Կոնտիի 1440 թվականի բանաստեղծությունների ժողովածուից։ Նկարում պատկերված է սիրո աստվածուհի Վեներան, որը լվանում է ձեռքերը, և կարմիր թևերով երկու հրեշտակներ, որոնք պահում են սկուտեղը և սրբիչը։ Գլխավոր հերոսուհու բնորդ ծառայել է Ալեքսա Ուայլդինգը, իսկ սկուտեղ պահող հրեշտակի պատկերման համար հավանաբար կեցվածք է ընդունել Մեյ Մորիսը՝ Ուիլյամ Մորիսի դուստրը և Ջեյն Մորիսը։ Դանթե Գաբրիել Ռոսսետտիի արվեստի մասին իր գրքում Ալիսիա Քրեյգ Դեքսոնը նշում է նկարի դետալներում սիմվոլիզմի կիրառման մասին. հիրիկը և կիտրոնի ծառը համարվում են Աստվածածնի խորհրդանշանները, վարդը՝ ինչպես Աստվածածնի, այնպես էլ Վեներայի, սիրո աստավածուհու ատրիբուտ է համարվել խեցին, որի ձևով նկարում պատկերված է սկուտեղը։ Ձեռքերը լվանալու գործընթացն ինքը խորհրդանշում է մաքրություն և անմեղություն։ Գլխավոր հերոսուհու գլխին սրբապատկերի լուսապսակի տպավորություն է ստեղծում հայելին, որը գտնվում է նրա հետևում, իսկ հայելին արտացոլում է ննջարանի օթոց։

Ինչպես իր շատ այլ աշխատանքների դեպքում, Դանթե Գաբրիել Ռոսսետտին գրել է նկարն ուղեկցող սոնետ։ «Գեղեցիկ ձեռքերը» երկու աշխատանքներից մեկն է («Պրոզերպինայի» հետ), որի համար հեղինակն սկզբում գրել է իտալերեն սոնետ, ապա թարգմանել այն անգլերեն։

1875 թվականի ապրիլին Ռոսսետտին ավարտել է նկարի մատիտով էսքիզը, իսկ բուն նկարի աշխատանքներն ավարտել է ենթադրաբար մինչև հուլիսի 20-ը։ Նկարը գտնվել է նկարչի արվեստանոցում մինչև 1875 թվականի սեպտեմբերին վաճառքը։ Նկարը գնել է Մյուրեյ Մարքսը 1050£-ով։ Այժմ նկարը գտնվում է Դելավերի գեղարվեստի թանգարանի հավաքածուի կազմում։

Ծանոթագրություններ 

Դելավերի գեղարվեստի թանգարանի նկարներ
Դանթե Գաբրիել Ռոսսետտիի նկարներ
1875 նկարներ